《感旧送虞曹杨员外》
宋代·宋祁

曩笑长者言，感恨岁时遽。
不云笑未几，焂已及衰路。
却怀眼中人，落落星向曙。
宁无新相知，论新不如故。
夫子惠然至，适慰离君慕。
缔交三十载，契阔不同处。
丑老向来妍，鬓黑今也素。
伐木喜求旧，谷风念将懼。
我顾滥荣班，君乃叹奇数。
根柢假容进，缠牵以长误。
久领一麾行，江湖极沿泝。
杯酒曾未款，仆夫告方具。
前乐暂还衿，后戚已盈虑。
丈夫固有志，膂力经世务。
何必常相从，卑若堂下屡。
岁满亟来旋，中朝著翔步。

作者简介：宋祁（998～1061）北宋文学家。字子京，安州安陆（今湖北安陆）人，后徙居开封雍丘（今河南杞县）。天圣二年进士，官翰林学士、史馆修撰。与欧阳修等合修《新唐书》，书成，进工部尚书，拜翰林学士承旨。卒谥景文，与兄宋庠并有文名，时称“二宋”。诗词语言工丽，因《玉楼春》词中有“红杏枝头春意闹”句，世称“红杏尚书”。